Den 32-årige Thisted-spiller Peter Bechmann indstiller sin karriere efter den sidste kamp i efterårssæsonen.

Peter Bechmann er indbegrebet af Lerpytter og Thisted FC og har spillet i klubben, siden han var 11 år med afstikkere til Holstebro og Skive IK, men samlet set har han optrådt for de blåstribede det meste af sin karriere. Men nu er det snart slut, oplyser Thisted FC. - Jeg stopper af hensyn til familien og mit arbejde, og så har jeg lovet mig selv at stoppe på et tidspunkt, hvor jeg selv kunne tage beslutningen om at sige indstille min karriere, siger Peter Bechmann, som i et års tid har overvejet at stoppe, men først i sommer tog den endelige beslutning. Peter Bechmann forlader dog ikke helt Thisted FC, men det er endnu uafklaret, hvilken rolle han skal spille i klubben. - Det vil være for stort et tomrum at slippe Thisted FC, så en eller anden funktion får jeg på Lerpytter, siger Peter Bechmann.